РЕГЛАМЕНТ (ЕС) № 262/2014 НА СЪВЕТА
от 14 март 2014 година
за изменение на Регламент (ЕО) № 234/2004 относно някои ограничителни мерки по отношение на Либерия
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215 от него,
като взе предвид Обща позиция 2008/109/ОВППС на Съвета от 12 февруари 2008 г. относно ограничителните мерки, наложени срещу Либерия (1),
като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
като има предвид, че:
(1)
С Регламент (ЕО) № 234/2004 на Съвета (2) се налага обща забрана за предоставяне на технически съвети, помощ, обучение, финансиране и финансова помощ, свързани с военни дейности, на всяко физическо лице, образувание или орган в Либерия.
(2)
На 10 декември 2013 г. Съветът за сигурност на Организацията на обединените нации прие Резолюция 2128 (2013), в която се потвърждава оръжейното ембарго, наложено с параграф 2 от Резолюция 1521 (2003) и изменено с параграфи 1 и 2 от Резолюция 1683 (2006), с параграф 1, буква б) от Резолюция 1731 (2006), с параграфи 3, 4, 5 и 6 от Резолюция 1903 (2009) и с параграф 3 от Резолюция 1961 (2010), и с която се изменят съответните изисквания за уведомяване.
(3)
За тази цел на 14 март 2014 г. Съветът прие Решение 2014/141/ОВППС (3), с което се изменя Обща позиция 2008/109/ОВППС.
(4)
Някои от тези мерки попадат в приложното поле на Договора за функционирането на Европейския съюз и следователно за тяхното прилагане е необходимо регулаторно действие на равнището на Съюза, по-специално с цел да се осигури еднаквото им прилагане от страна на стопанските субекти във всички държави-членки.
(5)
Поради това Регламент (ЕО) № 234/2004 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 234/2004 се изменя, както следва:
1)
В член 3, параграф 1 буква б) се заменя със следното:
„б)
техническа помощ, свързана с несмъртоносно оборудване, предназначено единствено за хуманитарни или защитни цели.“
2)
Член 4 се заменя със следното:
„Член 4
Физическите и юридическите лица, образуванията и органите, които възнамеряват да предоставят на правителството на Либерия каквато и да е помощ, свързана с военни дейности или други дейности в сектора на сигурността, съгласно посоченото в член 1, информират предварително компетентния орган на държавата-членка по пребиваването или местонахождението си, посочен на уебсайтовете от списъка в приложение I. Тази информация съдържа всички съответни данни, включително, когато е подходящо, целите и крайния потребител, техническите спецификации и количеството на оборудването, което ще бъде доставяно, доставчика, предложената дата на доставка, начина на транспортиране и маршрута на превоза. След получаване на съответната информация и като се консултира с правителството на Либерия, държавата-членка уведомява за информацията Комитета по санкциите, когато правителството на Либерия не е предоставило такова уведомление в съответствие с параграф 2, буква б), подточки ii) и iii) от Резолюция 2128 (2013) на Съвета за сигурност на ООН.“
Член 2
Настоящият регламент влиза в сила в деня след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 март 2014 година.